Anykščių meno mokykla

**Anykščių meno mokykla** – meninio ugdymo institucija, veikianti Anykščiuose, J. Biliūno g. 21, vykdanti pradinio ir pagrindinio dailės ir muzikinio formalųjį švietimą papildančio ugdymo programas, dailės ir muzikinio neformaliojo vaikų ir suaugusiųjų švietimo programas. Mokyklos savininkė yra Anykščių rajono savivaldybė, kodas Juridinių asmenų registre – 190049642, mokymo kalba – lietuvių. Mokykloje yra muzikos ir dailės skyriai. 

Anykščių rajono valdžios sprendimu, nuo 2020-2021 mokslo metų, kaip atskirų mokslo įstaigų, neliko **Anykščių kūrybos ir dailės mokyklos** ir **Anykščių muzikos mokyklos**. Sujungus dvi mokyklas, ji pavadinta  Anykščių meno mokykla. 

## Programos

Muzikos skyriuje mokomasi akordeono, eufonijos, fleitos, fortepijono, gitaros, kanklių, klarneto, saksofono, smuiko, solinio dainavimo, trimito, trombono dalykų, muzikos rašto ir kultūros pažinimo, ansamblinio muzikavimo.

Dailės skyriuje mokomasi piešimo, tapybos, kompozicijos, skulptūros, dailėtyros pagrindų.

## Istorija

### Kūrybos ir dailės mokykla

1982 m. įkurtas Anykščių miesto moksleivių tarpmokyklinis gamybinio mokymo kombinatas, 1989 m. reorganizuotas į techninės kūrybos centrą. 1990 m. įkurti Moksleivių techninės kūrybos ir darbo namai, 1993 m. reorganizuoti į Anykščių rajono kūrybos ir dailės mokyklą. 

Vėlesniais metais nutrauktas vairuotojų mokymas, darbą baigė siuvimo būrelis, iškeltas į Sporto mokyklą aviamodeliuotojų būrelis. 2010 m. dėl sunkmečio laikinai panaikinti ankstyvojo (darželinukų) ir neformaliojo (suaugusiųjų) dailės ugdymo kursai.

2015 m. rugsėjo 1 d. mokykla darbą pradėjo naujose patalpose K. Ladigos g. 3. Senojoje mokykloje J. Biliūno g. 21 įsteigta Kūrybos ir dailės mokyklos muziejinė ekspozicija. Mokykloje atnaujinti ankstyvojo ir suaugusiųjų ugdymo kursai bei trejų metų trukmės pradinio ugdymo kursas.

2020 m. birželio 25 d. surengtos paskutinės moksleivių išleistuvės Kūrybos ir dailės mokykloje – išleista 24-oji laida. Pagrindinį kursą ir trejų metų pradinio ugdymo kursą baigė po 7 moksleivius.

### Muzikos mokykla

Mokykla įsteigta 1960 m.

2020 m. birželio 17 d. Muzikos mokykla išleido paskutinę – 56-ąją baigiančiųjų laidą. Šioje laidoje aštuonetą metų trunkančią pagrindinę programą baigė 11 moksleivių, ketverius metus mėgėjų programą studijavo ir baigė 8 mokyklą lankiusieji moksleiviai.

2020 m. buvo ugdomi 191 mokiniai, dirbo 29 darbuotojai, iš jų 22 pedagogai ir 7 techniniai darbuotojai.

## Direktoriai

* Kristina Vičinienė (Muzikos mokykla, 1993–2020 m.)
* Arūnas Vilkončius (Kūrybos ir dailės mokykla, 1993–2020 m.)

## Žymūs mokytojai

* Benjaminas Alekna, kompozitorius, pedagogas
* Robertas Čapkevičius, choro dirigentas
* Pranas Dūmanas, vargonininkas, chorvedys, pedagogas
* Romualdas Gižinskas, chorvedys, pedagogas
* Kęstutis Grigaliūnas, trimitininkas
* Stanislava Jareckaitė, chorvedė, pedagogė
* Pranas Jurkonis, choro dirigentas, pedagogas

## Žymūs mokiniai

* Onutė Aleknavičienė-Prokurenkaitė, muzikos mokytoja, chorvedė
* Giedrius Alkauskas, matematikas, muzikologas
* Jurgita Bugailiškienė, kultūros organizatorė
* Paulina Dūmanaitė, pianistė
* Gediminas Grina, VSD generolas
* Guoda Indriūnaitė, pianistė
* Tomas Ladiga, dainininkas
* Loreta Stonienė, politikė
* Rita Urniežienė, muzikos pedagogė

## Šaltiniai

## Nuorodos

* Mokyklos tinklalapis
* Anykščių meno mokykla (''aikos.smm.lt'')
* Anykščių meno mokyklos dailės skyrius (''aikos.smm.lt'')
* Anykščių muzikos mokykla (''muzikusajunga.lt'')